input: REGOLAMENT TA' IMPLIMENTAZZJONI TAL-KUMMISSJONI (UE) Nru 1272/2014
  tat-28 ta' Novembru 2014
  li jemenda r-Regolament (KEE) Nru 2454/93 rigward l-immarkar ta' kontenituri għall-iskop tal-importazzjoni temporanja tagħhom
  (Test b'rilevanza għaż-ŻEE)
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat ir-Regolament tal-Kunsill (KEE) Nru 2913/92 tat-12 ta' Ottubru 1992 li jwaqqaf il-Kodiċi Doganali tal-Komunità (1), u b' mod partikolari l-Artikolu 247 tiegħu,
  Billi:
  (1)
  L-Unjoni hija Parti Kontraenti għall-Konvenzjoni dwar Dħul Temporanju konkluża f'Istanbul fis-26 ta' Ġunju 1990 (minn hawn' il quddiem “il-Konvenzjoni ta' Istanbul”). L-Anness B.3. tal-Konvenzjoni ta' Istanbul fih dispożizzjonijiet dwar kontenituri, paletti, pakketti, kampjuni u oġġetti oħra li jiġu importati b'rabta ma' ħidma kummerċjali. Il-Kumitat Amministrattiv għall-Konvenzjoni dwar Dħul Temporanju rakkomanda fit-12-il laqgħa tiegħu fil-25 ta' Marzu 2013 emenda għall-Appendiċi II tal-Anness B.3. għall-Konvenzjoni ta' Istanbul li fihom dispożizzjonijiet dwar l-immarkar ta' kontenituri. Dik l-emenda daħlet fis-seħħ fl-4 ta' Novembru 2014.
  (2)
  Il-Konvenzjoni ta' Istanbul mhix direttament applikabbli fl-Unjoni. Għalhekk l-emenda tagħha għandha tiġi inkorporata fil-liġi tal-Unjoni biex jiġi żgurat li l-Unjoni tkun konformi mal-obbligi internazzjonali tagħha.
  (3)
  Għalhekk ir-Regolament tal-Kummissjoni (KEE) Nru 2454/93 (2) għandu jiġi emendat skont dan.
  (4)
  Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
  ADOTTAT DAN IR-REGOLAMENT:
  Artikolu 1
  L-Artikolu 557 tar-Regolament (KEE) Nru 2454/93 hu emendat kif ġej:
  (1)
  Fil-paragrafu 1, l-ewwel subparagrafu jinbidel b'dan li ġej:
  “1. Għandu jingħata riljev totali mid-dazji tal-importazzjoni għall-kontenituri meta dawn ikunu ġew immarkati b'mod dejjiemi u xieraq u f'post viżibilment ċar bl-informazzjoni kollha li ġejja:
  (a)
  l-identifikazzjoni tas-sid jew l-operatur, li tista' ssir jew b'ismu sħiħ jew b'identifikazzjoni stabbilita, bl-esklużjoni ta' simboli bħal ma huma emblemi jew bnadar.
  (b)
  il-marki ta' identifikazzjoni u n-numri tal-kontenitur, mogħtija mis-sid jew operatur;
  (c)
  il-piż tat-tara tal-kontenitur, inkluż l-apparat tagħha li jkun imwaħħal b'mod permanenti.”
  .
  (2)
  Fil-paragrafu 1, wara l-ewwel subparagrafu għandu jiżdied is-subparagrafu li ġej:
  “Fil-każ ta' kontenituri tal-merkanzija meqjusa għall-użu marittimu, jew fil-każ ta' kwalunkwe kontenitur ieħor li jutilizza l-prefiss standard tal-ISO (jiġifieri erba' ittri kbar li jispiċċaw b'U), l-identfikazzjoni tas-sid jew l-operatur prinċipali u n-numru tas-serje tal-kontenitur u d-diġit ta' kontroll tal-kontenitur għandhom ikunu konformi mal-Istandard Internazzjonali ISO 6346 u l-annessi tiegħu.”
  .
  Artikolu 2
  Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
  Dan ir-Regolament għandu jorbot fl-intier tiegħu u japplika direttament fl-Istati Membri kollha.
  Magħmul fi Brussell, it-28 ta' Novembru 2014.